AaB Ishockey har lejet den finske keeper Juha Kuokkannen fra TPS Turku.

Allerede torsdag træner Juha Kuokkannen med sine nye holdkammerater, hvorfor nyerhvervelsen også er i betragtning, når AaB fredag aften møder SønderjyskE i Gigantium Isarena. - Vi erkender, at vi ikke har fået den ønskede sæsonstart, hvorfor vi har været og stadig er på udkig efter forstærkning, siger AaBs sportsdirektør Ole Nielsen. Med flere end 100 kampe i den bedste finske liga, SM-Liigaen, har 26-årige Juha Kuokkannen stor erfaring fra højeste niveau. 31 af disse kampe blev opnået i sidste sæson som førstemålmand hos TPS Turku. Der er tale om en lejeaftale, og AaB og Ole Nielsen vil i begyndelsen af november drøfte en eventuel forlængelse med både Juha Kuokkannen og TPS Turku.